Rugile Rulyte

Rugile Maria Rulyte (født 7. juli 2002) er en norsk fotballspiller som er keeper for Rosenborg.

Som tiåring flyttet hun sammen med familien fra Litauen til Leksvik i Trøndelag. Der begynte hun etterhvert å spille fotball i Leksvik IL. 

Hun gikk senere til daværende Trondheims-Ørn, hvor hun spilte for rekruttlaget i 2019. Hun var reservekeeper bak Kristine Nøstmo i Rosenborg i 2020 og 2021. Da Nøstmo ble skadet i 2021, trådte Rulyte inn som førstekeeper.

Landslagskarriere 
I august 2021 ble hun tatt ut på det norske A-landslaget for første gang, i en alder av 19 år. På dette tidspunktet hadde hun kun stått 10 kamper i Toppserien. 

Den 30. november 2021 debuterte hun for det norske A-landslaget i VM-kvalifiseringskampen mot Armenia. Kampen ble avbrutt 20 minutter før slutt på grunn av tåke. De siste 20 minuttene av kampen ble spilt ferdig neste dag, og Norge vant til slutt 10–0. Rulyte ble den første med innvandrerbakgrunn på 12 år til å spille en kamp for det norske kvinnelandslaget.

Før hun ble tatt ut til det norske landslaget hadde Rulyte fått forespørsel om å representere det litauiske landslaget, men valgte å takke nei og begrunnet valget med at hun føler mer tilknytning til Norge enn til Litauen og at hun føler mulighetene er større med Norge.

Referanser

Eksterne lenker 

Norske fotballspillere
Norske damelandslagsspillere i fotball
Fotballspillere for Rosenborg BK Kvinner